62022TO0530(02)_RES
Združene zadeve od T-530/22 do T-533/22
Magistrats européens pour la démocratie et les libertés (Medel)
International Association of Judges
Association of European Administrative Judges
Stichting Rechters voor Rechters
proti
Svetu Evropske unije
Sklep Splošnega sodišča (veliki senat) z dne 4. junija 2024
„Ničnostna tožba – Uredba (EU) 2021/241 Evropskega parlamenta in Sveta – Izvedbeni sklep Sveta z dne 17. junija 2022 o odobritvi ocene načrta za okrevanje in odpornost za Poljsko – Neobstoj neposrednega nanašanja – Nedopustnost“
Ničnostna tožba – Fizične ali pravne osebe – Akti, ki se nanje neposredno in posamično nanašajo – Tožba, ki jo vloži združenje – Dopustnost – Merila
(člen 263, četrti odstavek, PDEU)
(Glej točko 40.)
Ničnostna tožba – Fizične ali pravne osebe – Akti, ki se nanje neposredno in posamično nanašajo – Tožba poklicnega združenja za varstvo in zastopanje njegovih članov – Neposredno nanašanje – Merila – Združenja, ki zastopajo interese svojih članov, ki imajo pravico vložiti tožbo – Neobstoj neposredne povezave med izpodbijanim aktom in njegovimi učinki na subjekte, ki jih zastopajo združenja, ki so tožeče stranke – Nedopustnost
(člen 263, četrti odstavek, PDEU)
(Glej točke od 62 do 89, 93 in 109.)
Ničnostna tožba – Fizične ali pravne osebe – Akti, ki se nanje neposredno in posamično nanašajo – Neposredno nanašanje – Merila – Možnost izpodbijanja pogojev za dopustnost s sklicevanjem na pravico do učinkovitega sodnega varstva – Neobstoj – Možnost omilitve pogojev za dopustnost, da se čim prej odpravijo pomanjkljivosti v državi članici v zvezi s krizo pravne države – Neobstoj
(člena 2 in 19(1), drugi pododstavek, PEU; člena 263, četrti odstavek, in 266 PDEU; Listina Evropske unije o temeljnih pravicah, člen 47)
(Glej točke od 113 do 115, 117 in 118.)
Povzetek
Splošno sodišče, ki je odločalo v velikem senatu, je tožbe štirih združenj sodnikov (
1
) za razglasitev ničnosti Izvedbenega sklepa Sveta o odobritvi ocene načrta Republike Poljske za okrevanje in odpornost zavrglo kot nedopustne. (
2
)
Tožeče stranke so združenja, ki zastopajo sodnike na mednarodni ravni, katerih člani so praviloma nacionalna poklicna združenja, vključno s poljskimi združenji sodnikov.
Evropski parlament in Svet Evropske unije sta 12. februarja 2021 sprejela Uredbo 2021/241 o vzpostavitvi Mehanizma za okrevanje in odpornost (v nadaljevanju: Mehanizem). (
3
) V okviru Mehanizma so državam članicam lahko na voljo sredstva v obliki finančnega prispevka, ki je nepovratna finančna podpora, ali v obliki posojila.
Svet je z izpodbijanim sklepom odobril oceno načrta Republike Poljske za okrevanje in odpornost ter v prilogi določil mejnike in cilje, ki jih mora ta država članica doseči, da bi se finančni prispevek, ki ji je bil dan na voljo v izpodbijanem sklepu, lahko sprostil. Prvi del te priloge določa zlasti ukrepe v zvezi z reformo sodstva na Poljskem, ki so določeni v mejnikih F1G, F2G in F3G. (
4
) Tožeče stranke so izpodbijale izpodbijani sklep, in sicer ker ti mejniki niso v skladu s pravom Unije.
Splošno sodišče je na podlagi člena 130(1) Poslovnika s sklepom ugodilo ugovoru nedopustnosti, ki ga je uveljavljal Svet, in zato tožbe tožečih strank zavrglo.
Presoja Splošnega sodišča
Splošno sodišče je najprej ugotovilo, da je treba, ker je izpodbijani sklep naslovljen na Republiko Poljsko, dopustnost tožb preučiti glede na člen 263, četrti odstavek, drugi in tretji del stavka, PDEU, ki določata pogoj neposrednega nanašanja. (
5
)
Splošno sodišče je najprej preučilo dopustnost tožb tožečih strank, ki so delovale v svojem imenu.
V zvezi s tem je Splošno sodišče ugotovilo, da jim nobena zakonska določba ne podeljuje te postopkovne možnosti. Prav tako dejstvo, da so redno sogovornice institucij Unije glede vprašanja neodvisnosti sodstva, ni temelj za njihovo procesno upravičenje.
Dalje, Splošno sodišče je preučilo dopustnost tožb tožečih strank, ki delujejo v imenu svojih članov, katerih interese zastopajo.
V zvezi s tem tožeče stranke razlikujejo tri skupine sodnikov, med katerimi so zlasti poljski sodniki, na katere se nanašajo odločitve disciplinskega senata in na katere bi neposredno vplival postopek ponovne preučitve, predviden v mejnikih F2G in F3G, vsi poljski sodniki, na katere bi neposredno vplivala ta postopek ponovne preučitve in mejnik F1G, in vsi drugi evropski sodniki, na katere bi ti mejniki tudi neposredno vplivali.
Splošno sodišče je v zvezi s sodniki iz prve skupine na prvem mestu preučilo bistvo izpodbijanega sklepa, ki ga je presojalo glede na njegovo vsebino in kontekst.
Ugotovilo je, da izpodbijani sklep pogojuje plačilo finančnega prispevka z izpolnjevanjem pogojev, in sicer z izvajanjem načrtov za okrevanje in odpornost, ki jih ocenjuje Evropska komisija, odobri pa Svet, vključno z doseganjem mejnikov in ciljev, ki so merila za merjenje napredka pri izvajanju reform. Ker so mejniki F1G, F2G in F3G proračunsko pogojeni, saj je njihovo doseganje pogoj za financiranje v okviru Mehanizma, odražajo povezavo med spoštovanjem vrednote pravne države na eni strani ter učinkovitim izvrševanjem proračuna Unije v skladu z načeli dobrega finančnega poslovodenja in zaščito finančnih interesov Unije na drugi strani.
Vendar Svet z določitvijo navedenih mejnikov ni želel nadomestiti pravil v zvezi z vrednoto pravne države ali učinkovitim sodnim varstvom, kot so pojasnjena v sodni praksi Sodišča. Iz tega izhaja, da Svet z njihovo določitvijo ni nameraval dovoliti Republiki Poljski, da ne ravna v skladu s sodbami Sodišča, v katerih je bilo ugotovljeno, da ta država ne spoštuje vrednote pravne države ali načela učinkovitega sodnega varstva.
Ob upoštevanju teh presoj je Splošno sodišče na drugem mestu preučilo, ali se izpodbijani sklep neposredno nanaša na sodnike iz prve skupine glede na mejnik F2G. Poudarilo je, da mora za to, da bi se izpodbijani sklep neposredno nanašal na sodnike, na katere se nanašajo odločitve disciplinskega senata, obstajati neposredna povezava med izpodbijanim sklepom in njegovimi učinki na te sodnike.
V zvezi s tem je v mejniku F2G določen le pogoj, ki ga mora Republika Poljska izpolniti, da bi bila upravičena do financiranja. Posledica izpodbijanega sklepa ni, da bi za sodnike, na katere se nanašajo odločitve disciplinskega senata, veljali pogoji, ki jih je določil, niti ni določil posebnega pravila, ki bi se neposredno uporabljalo zanje. Zato s tem, da je določil mejnik F2G, ni dokončno naložil posebnih obveznosti pri razmerjih Republike Poljske s sodniki, na katere se nanašajo odločitve disciplinskega senata, neposredna povezava pa ne obstaja.
Zato se tudi po sprejetju izpodbijanega sklepa položaj sodnikov, na katere se nanašajo odločitve disciplinskega senata, še naprej ureja z upoštevnimi določbami poljskega prava, ki se uporabljajo za ta položaj, ter določbe prava Unije in sodbe Sodišča, ne da bi mejnik F2G, določen v tem sklepu, neposredno spremenil pravni položaj teh sodnikov v smislu, ki se zahteva s členom 263, četrti odstavek, PDEU.
Kar zadeva sodnike iz druge skupine, je Splošno sodišče ugotovilo, da tožeče stranke niso dokazale obstoja dovolj tesne povezave med položajem vseh poljskih sodnikov in mejnikom F1G. Kar zadeva sodnike iz tretje skupine, je Splošno sodišče prav tako zavrnilo trditev tožečih strank, da mejniki F1G, F2G in F3G neposredno vplivajo na vse druge evropske sodnike.
Glede na to, da sodniki, katerih interese zastopajo tožeče stranke, sami ne bi imeli procesnega upravičenja, tudi tožeče stranke ne izpolnjujejo pogojev, v skladu s katerimi bi bile njihove tožbe dopustne.
Nazadnje, Splošno sodišče je zavrnilo trditev tožečih strank, ki se nanaša na omilitev pogojev za dopustnost. Taka omilitev bi bila namreč v nasprotju tako s členom 263, četrti odstavek, PDEU kot s sodno prakso Sodišča. Sistemske pomanjkljivosti pravosodnega sistema na Poljskem, ki jih zatrjujejo tožeče stranke, nikakor ne morejo upravičiti tega, da bi Splošno sodišče odstopilo od pogoja neposrednega nanašanja, ki se uporablja za tožbe fizičnih ali pravnih oseb.
Splošno sodišče je poudarilo, da ta ugotovitev ne posega v obveznost Republike Poljske iz člena 19(1), drugi pododstavek, PEU in člena 266 PDEU, da čim prej odpravi pomanjkljivosti, ki jih je Sodišče ugotovilo v zvezi s krizo pravne države. Ta sklep prav tako ne vpliva na možnost držav članic in institucij Unije, da vložijo tožbo zoper vse določbe, ki jih sprejmejo institucije, organi, uradi in agencije Unije in ki imajo zavezujoče pravne učinke, ter na ravnanja Komisije z namenom prispevati k zagotavljanju spoštovanja zahtev, ki izhajajo iz pravil Unije na področju pravne države.
(
1
)	Magistrats européens pour la démocratie et les libertés (Medel) v zadevi T-530/22, International Association of Judges (IAJ) v zadevi T-531/22, Association of European Administrative Judges (AEAJ) v zadevi T-532/22 in Stichting Rechters voor Rechters v zadevi T-533/22.
(
2
)	Izvedbeni sklep Sveta z dne 17. junija 2022 o odobritvi ocene načrta Republike Poljske za okrevanje in odpornost, kakor je bil spremenjen z Izvedbenim sklepom Sveta z dne 8. decembra 2023 (v nadaljevanju: izpodbijani sklep).
(
3
)	Uredba (EU) 2021/241 Evropskega parlamenta in Sveta z dne 12. februarja 2021 o vzpostavitvi Mehanizma za okrevanje in odpornost (UL 2021, L 57, str. 17).
(
4
)	Z navedenimi mejniki, ki so merila za merjenje napredka pri izvajanju reform, se nalaga okrepitev neodvisnosti in nepristranskosti poljskih sodnikov (mejnik F1G) za zagotovitev, da imajo sodniki, na katere se nanašajo odločitve Izba Dyscyplinarna (disciplinski senat) Sąd Najwyższy (vrhovno sodišče, Poljska) (v nadaljevanju: disciplinski senat), dostop do postopka, ki omogoča ponovno preučitev odločitev tega senata, ki se nanašajo na njih (mejnik F2G), ter poskrbeti za to, da se postopki ponovne preučitve, omenjeni v mejniku F2G, v skladu z okvirnim časovnim razporedom končajo v četrtem četrtletju 2023 (mejnik F3G).
(
5
)	Člen 263, četrti odstavek, PDEU določa, da lahko fizične ali pravne osebe pod pogoji iz prvega in drugega odstavka vložijo tožbe zoper nanje naslovljene akte ali zoper akte, ki se nanje neposredno in posamično nanašajo, in zoper predpise, ki se nanje neposredno nanašajo, vendar ne potrebujejo izvedbenih ukrepov.